***Հետազոտական աշխատանք***

***Թեմա՝ «Շախմատ առարկայի 3-րդ դասարանի հին և նոր դասագրքերի «Թագուհին զինվորի դեմ» և «Զինվորային վերջնախաղեր․ զինվորների մրցավազքը» թեմաների բարդության վերլուծություն և համեմատում***

***Կատարող՝ Լիա Մարտիրոսյան***

***Դպրոց՝ «ք․ Վանաձորի Ա․ Պուշկինի անվան թիվ 4 հիմնական դպրոց» ՊՈԱԿ***

***Առարկա՝ Շախմատ***

***Կազմակերպություն՝ Հայաստանի շախմատի ակադեմիա***

***2022թ․***

**ԲՈՎԱՆԴԱԿՈՒԹՅՈՒՆ**

ՆԵՐԱԾՈՒԹՅՈՒՆ…………………………………………………………………………3

ՀԻՄՆԱՄԱՍ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․4

ԵԶՐԱԿԱՑՈՒԹՅՈՒՆ……………………………………………………………………..7

ԳՐԱԿԱՆՈՒԹՅՈՒՆ ………………………………………………………………….......8

**ՆԵՐԱԾՈՒԹՅՈՒՆ**

**Թեմայի արդիականությունը:** Հայաստանի Հանրապետությունում շախմատը 2-րդ դասարանի համար որպես պարտադիր ուսումնական առարկա ներդրվել է 2011թ։ Առարկան 2012թ-ից թվականից պարտադիր է դարձել 3-րդ, իսկ 2013 թվականից՝ 4-րդ դասարանի համար ։

2019թ-ին 4-րդ դասարանի դասագիրքը խմբագրվել է և վերահրատարակվել։ Նոր դասագրքում մատուցվող թեմաները կրտսեր դպրոցականի համար պարզեցվել են՝ շարադրանքը դարձել է ավելի դյուրընկալելի, հակիրճ նախադասություններով, հստակ պարզաբանումներով, շախմատյին տրամագրերն էլ ներկայացվում են պարզից դեպի բարդ սկզբունքով։ Նմանատիպ աշխատանք է տարվել նաև 2-րդ դասարանի համար նախատեսված դասագրքի համար, որը վերահրատարակվել է 2021թ-ին։ Այսպիով, 2-րդ և 4-րդ դասարանների դասագրքերի խմբագրվելուց և վերահրատարակվելուց հետո, 2012թ-ին տպագրված և 2015թ-ին վերահրատարակված 3-րդ դասարանի դասագիրքը փոփոխության չէր ենթարկվել, դասագրքում ներկայացված թեմաները բավականին բարդ էին և դժվարամատչելի։ Այդ պատճառով անհրաժեշտություն էր առաջացել օբյեկտիվ գիտական մեթոդով գնահատել աշակերտների համար 3-րդ դասարանի շախմատի դասագրքի բարդությունը, և գնահատման արդյունքների հիման վրա որոշում կայացնել այդ դասագրքի կատարելագործման կամ նոր դասագրքի մշակման վերաբերյալ։ Փորձարկման արդյունքները ցույց են տվել, որ 3-րդ դասարանի շախմատի գործող դասագրքի բոլոր 24 գնահատված թեմաներն ավելի բարդ են, քան անհրաժետ է, որպեսզի Հայաստանի բարձր որակավորմամբ շախմատի ուսուցիչները առարկայի ուսուցման հարցում հասնեն իրենց ակնկալած բավարար արդյունքին։ Հետազոտությունը անց է կացվել «Շախմատ» գիտահետազոտական ինստիտուտի գիտաշխատողներ Ս․ Մանուկյանի, Ն․ Մովսիսյանի, Ն․ Գևորգյանի կողմից։

2022թ-ին Հայաստանի շախամատի ակադեմիայի կողմից կազմված նոր հեղինակային կազմը և խմբագրական խորհուրդը, վերլուծական և հետազոտական աշխատանքներից հետո, հեղինակային և խմբագրական աշխատանքներ է կատարել 3-րդ դասարանի դասագրքի շուրջ։ Որոշ թեմաներ կրճատվել կամ ավելացվել են, մի քանի թեմա վերաշարադրվել է կամ բովանդակությունը փոփոխվել է հիմնովին։

Այս հետազոտության ընթացքում ներկայացված 3-րդ դասարանի նոր՝ 2022թ-ին հրատարակված դասագրքի «Թագուհին զինվորի դեմ» և «Զինվորային վերջնախաղեր․ զինվորների մրցավազքը» թեմանների համահեղինակներից եմ նաև ես։

***Հետազոտության նպատակն է***  ուսումնասիրել և համեմատել 3-րդ դասարանի 2015թ-ին և 2022թ-ին տպագրված դասագրքերի «Թագուհին զինվորի դեմ» և Զինվորային վերջնախաղեր․ զինվորների մրցավազքը» թեմաները՝ ըստ մատուցվող նյութի բովադակության բարդության։

***Հետազոտական հարցերը․***

1․ Արդյո՞ք 2015թ-ին հրատարակված 3-րդ դասարանի դասագրքի «Թագուհին զինվորի դեմ» և Զինվորային վերջնախաղեր․ զինվորների մրցավազքը» թեմաների լեզվական շարադրանքը և ներկայացված տրամագրերը բարդ են կրտսեր դպրոցականի համար։

2․ Ի՞նչպիսի է փոփոխությունների են ենթարկվել տվյալ թեմաները նոր կազմված դասագրքում։

3․ Արդյո՞ք 2022թ-ին հրատարակված 3-րդ դասարանի դասագրքում ներկայացված «Թագուհին զինվորի դեմ» և Զինվորային վերջնախաղեր․ զինվորների մրցավազքը» թեմաների լեզվական շարադրանքը և տրամագրերի բացատրությունը ավելի դյուրընկալելի են կրտսեր դպրոցականի համար, քան նախկին դասագրքինը։

***Վարկածը․***

Ենթադրվում է, որ 3-րդ դասարանի 2022թ-ին հրատարակված դասագրքի «Թագուհին զինվորի դեմ» և «Զինվորային վերջնախաղեր․ զինվորների մրցավազքը» թեմաների բովանդակությունը մատուցված է ավելի պարզ, հակիրճ սահմանումներով, կրտսեր դպրոցականի համար հասկանալի և ըստ էության բացատրվող օրինակներով ։

**ՀԻՄՆԱՄԱՍ**

2015թ-ին հրատարակված դասագրքում «Թագուհին զինվորի դեմ» թեման տրոհված է 3 մասի։ Ուսումնասիրելիս ակնհայտ է դառնում, որ բացատրության մեջ կան բարդ կազմության նախադասություններ, որոնք կրտսեր դպրոցականի համար դժվարամատչելի են։ Մասնավորապես թեմայի առաջին դասում նշված է․ *«Թագուհին զինվորի համեմատությամբ հսկայական առավելություն ունի, սակայն երբ մրցակցի զինվորը հասնում է յոթերորդ (երկրորդ) հորիզոնական, նրանից ձերբազատվելու համար անհրաժեշտ է կիրառել որոշ տեխնիկական նրբություններ»* [1, 40]։Տվյալ նախադասությունը բարդ համաստորադասական կառուցվածի է, կան բարդ բառեր և արտահայտություններ (համեմատությանբ, հսկայական, ձեռբազատվելու, տեխնիկական նրբություն): Տրամագիր 1-ը բավականին բարդ է և վերլուծությունը շատ երկար է, ինչը թեմայի ընկալմանը խոչընդորում է , քանի որ սովորողը չի կարող ինքնուրույն հասկանալ բերված 18 քայլի տրամաբանությունը։

Թեմայի երկրոդ դասը սկսվում է հետևյալ կերպ․  
«*Այս դասին մենք կդիտարկենք մի դիրք, որտեղ թագուհին պայքարում է յոթերորդ (երկրորդ) հորիզոնական հասած եզրային զինվորի դեմ: Նմանատիպ դիրքերի առանձնահատկությունն այն է, որ թույլ կողմը միշտ ունի պատի հնարավորություն, իսկ ուժեղ կողմը պիտի կարողանա քայլերի ճիշտ հերթականությամբ, թագուհու և արքայի նուրբ համագործակցությամբ հասնել հաղթանակի»* [1, 42]։Կրկին բացատրությունը ներկայացված է բարդ նախադասություններով, 3-րդ դասարանի սովորողի համար անհասկանալի արտահայտություններով (*Նմանատիպ դիրքերի առանձնահատկությունն, , թագուհու և արքայի նուրբ համագործակցությամբ):* Թեմայի մատուցման մեջ, այնպես ինչպես և առաջին մասում, սովորողին չի ներկայացվում տվյալ դիրքերում հաղթանակի հասնելու քայլաշար, չկա խաղաքարերի համագործակցության նպատակի գաղափարը, նշված չի թագուհու քայլերի ճիշտ սխեման, պարզապես բերված են տրամագրերը՝ իրենց լուծումներով։ Այսպիսի մոտեցումը չի կարող սովորողների մոտ ձևավորել նմանատիպ վերջնախաղերում հաղթանակի հասնելու հստակ պատկերացում, քանի որ նախաբանի և ներկայացված տրամագրերի միջև տրամաբանական շղթան բացակայում է։ Թեմայի 3-րդ մասում բերված տրամագրերի քանակը բավականին շատ է, իսկ վերլուծությունը երկար ։

2022թ-ին հրատարակված նոր դասագրքում տվյալ թեմայի առաջին դասի նախաբանը ներկայացված է հետևայալ կերպ․

*«Թագուհին զինվորի նկատմամբ մեծ առավելութուն ունի: Մենք գիտենք նաև, որ զինվորը, հասնելով վերջին հորիզոնականին, կարող է փոխարկվել թագուհու: Այս դասին կսովորենք պայքարել ձիու և կենտրոնական ուղղաձիգի զինվորների դեմ: Դրա համար մեզ անհրաժեշտ է թագուհու և արքայի համագործակցությունը: Եթե մրցակցի զինվորն իր արքայի հետ հասել է յոթերորդ (կամ երկրորդ) հորիզոնական և պատրաստվում է մեկ քայլ հետո փոխարկվել թագուհու, ապա՝*

*1. արքային շախի կամ զինվորին կապի օգնությամբ մոտեցրո՛ւ քո թագուհուն,*

*2. թագուհիով հնարավորինս մոտենալով զինվորին՝ մրցակցի արքային ստիպի՛ր փակել զինվորի ճանապարհը և քո արքան մոտեցրո՛ւ զինվորին:*

*Կրկնի՛ր նշված գործողությունները այնքան, մինչև քո արքան մոտենա մրցակցի զինվորին և օգնի իր թագուհուն շահելու զինվորը »*  [2, 68]:

Նշված նախադասությունները հակիրճ են և ըստ թեմայի էության։ Ներկայացված է հաղթանակի հասնելու համար քայլաշարը, որը սովորողի մոտ կձևավորի այսպիսի դիրքերում պլան կազմելու և քայլերի հստակ հաջորդականությանը հետևելու ունակություն։

Տրամագիր 1-ում ուժեղ կողմի արքան մրցակցի զինվորին ավելի մոտ է, ինչը դիրքի վերլուծությունը դարձնում է կարճ և հասկանալի [2,68]։

Թեմայի երկրոդ դասում նախաբանի նախադասությունները տրոհված են, միտքը հնարավորիս պարզ և մատչելի դարձնելու համար։ Տրամագիր 1-ում նշված են դաշտերի այն խումբը, որտեղ պետք է լինի ուժեղ կողմի արքան հաղթանակի հասնելու համար։ Տրամագիր 1-ի և 2-ի վերլուծության ընթացքում ներկայացված է քայլաշար՝ արքայի և թագուհու ճիշտ համագործակցելու համար [2, 70]։

Թեմայի ավարտին կան ստուգիչ հարցեր, ինչը կարող է դասը յուրացնելու համար լրացուցիչ խթան հանդիսանալ։

Դասի երրորդ հատվածում հատուկ առանձնացված է ուժեղ կողմի արքայի դիրքի կարևորությունը ՝ հաղթանակի հասնելու համար։ Այս դասի ավարտին նույնպես կա ստուգիչ հարց ։

2015թ-ին տպագրված դասագրքի «Զինվորային վերջնախաղեր․ զինվորների մրցավազք» թեման նույնպես ներկայացված էր բավականին բարդ և խճճված։ Թեման տրոհված է 2 դասի։ Առաջին դասի նախաբանը սկսվում է հետևյալ կերպ․ «*Սրանք այն դեպքերն են, երբ երկու կողմերն էլ ունենում են անցունակ զինվորներ: Զինվորային վերջնախաղերի այս տեսակը հիմնականում ընդգրկում է վեց հնարավոր տարբերակ: Դրանք են`*

*• մրցակիցներից մեկի զինվորն ավելի շուտ է հասնում փոխարկման դաշտ և ապահովում հաղթած` «Թագուհին զինվորի դեմ» դիրք,*

*• կողմերից մեկի արքան գտնվում է հակառակորդի անցունակ զինվորի քառակուսու մեջ,*

*• մատի սպառնալիքի առաջացում, երբ երկու կողմերն էլ զինվորները փոխարկում են թագուհու,*

*• կողմերից մեկի զինվորի փոխարկումից հետո անմիջական շախի հայտարարումը,*

*• «Թիկունքով հրում» հնարքի կիրառումը,*

*• երկկողմանի փոխարկումից հետո հակառակորդի թագուհին շախի միջոցով շահելը*» [1, 54]

Դասի նախաբանում նշված չի կողմերի նպատակը՝ զինվորին առաջինը փոխարկելը, ինչը սովորողի համար անորոշություն է առաջացում։ Այնուհետև անմիջապես բերվում են նմանատիպ վերջնախաղերում խաղը շարունակելու վեց հիմնական տարբերակները՝ առանց որևէ տրամագրի կամ բացատրության։ Թեմայի այսպիսի մատուցման դեպքում սովորողը պետք է միայն անգիր սովորի, առանց հասկանալու սահմանումների իմաստը և կիրառման նպատակահարմարությունը։ Դասում բերված տրամագրերի վերլուծության ընթացքում հստակ նշված չէ թե որ տարամագիրը որ կանոնին է վերաբերվում։ Նմանատիպ մոտեցում է ցուցաբերված նաև թեմայի երկրորդ դասում։

Նշված վեց կետերից երեքի մասին խոսում է միայն թեմայի երկրորդ դասի ընթացքում, ինչը լրացուցիչ դժվարություն է առաջացնում կրտսեր դպրոցականի մոտ՝ տրոհված թեման լիարժեք ընկալելու համար։

Նոր դասագրքում այս թեման ևս տրոհված է երկու մասի։ Նախաբանը սկսվում է այսպես․ *«Զինվորային վերջնախաղերում, երբ երկու կողմն էլ ունենում են անցունակ զինվոր, հաղթանակի հասնելու համար յուրաքանչյուր կողմը ձգտում է անցունակ զինվորը առաջինը փոխարկել թագուհու: Տարբեր իրավիճակներում հնարավոր է կիրառել տրված տարբերակներից մեկը»* [2, 42]:

Նշված է այսպիսի վերջնախաղերում հաղթանակի հասնելու ուղին։ Արդեն սահմանված վեց շարունակություններից յուրաքանչյուրը ներկայացված է առանձին՝ երեք կետը առաջին դասում, մնացած երեքը՝ երկրորդ։ Յուրաքանչյուր դեպքի համար ընտրված է իրեն համապատասխան պարզ տրամագիր՝ մանրամասն վերլուծությամբ։ Երկու դասի ավարտին էլ նշված են ստուգիչ հարցեր։

**ԵԶՐԱԿԱՑՈՒԹՅՈՒՆ**

Այսպիսով կարող ենք նշել, որ «Շախմատ» ուսումնական առարկայի 2015թ-ին հրատակված 3-րդ դասարանի դասագրքի «Թագուհին զինվորի դեմ» և «Զինվորային վերջնախաղեր․ զինվորների մրցավազքը» թեմաները մատուցված են կրտսեր դպրոցականի համար բավականին բարդ, քանի որ լեզվական շարադրանքում կան դժվարընկալելի նախադասություններ, արտահայություններ կամ առանձին բառեր։ Կան տրամագրեր, որոնց վերլուծությունը շատ երկար է, այսինքն ընդհանուր իմաստի հետ կապելը դյուրին չէ։ Թեմաների նախաբանները գրված են շատ ընդհանրական, կոնկրետ թեմայի համար հստակ վերլուծության նշված չէ։ Չկա մտածողությունը զարգացնող քայլաշար։

Նախորդ դասագրքի հետ համեմատելով, կարող ենք ասել, որ 2022թ-ին հրատարակված նոր դասագիրքի «Թագուհին զինվորի դեմ» և «Զինվորային վերջնախաղեր․ զինվորների մրցավազքը» թեմաների լեզվական շարադրանքը ավելի պարզ է։ Հնարավորիս տրոհվել են բարդ կառուցվածքի համաստորադասական նախադասությունները։ Դուրս են եկել դժվարընկալելի և չմտապահվող բառերը։ Թեմաների տրամագրերի վերլուծությունը նախաբանի հետ կապված է և նրա տրամաբանական շարունակությունն է։ Ընտրված տրամագրերը ունեն ավելի կարճ լուծում և վերլուծական մաս։ Շատ կարևոր է, որ «Թագուհին զինվորի դեմ» թեմայում բերված է տվյալ վերջնախաղում հաղթանակի հասնելու համար, մտածողությունը զարգացնող քայլաշար։ Այսինքն, սովորողը կիրառելով սահմանված գործողությունները կարող է ցանկացած նմանատիպ վերջնախաղում հասնել հաղթանակի։

«Զինվորային վերջնախաղեր․ զինվորների մրցավազքը» թեմայի գլխավոր տարբերությունը այն է, որ նոր դասագրքում սահմանված հնարավոր շարունակությունները բերված են իրենց տրամագերի հետ՝ հստակ վերլուծությամբ։ Տրամագրերը նույնպես պարզեցված են։

Այսպիսով կարող ենք եզրակացնել, որ երրորդ դասարանի նոր դասագրքում «Թագուհին զինվորի դեմ» և «Զինվորային վերջնախաղեր․ զինվորների մրցավազքը» թեմաները ներկայացված են ավելի պարզ և հասկանալի թե՛ տրամագրերի վերլուծության, և թե՛ լեզվական տեսանկյունից ։

Գրականություն

1. Համլետ Թումանյան Շախմատ 3-րդ դասարանի դասագիրք, Զանգակ, Երևան 2015

2. Համլետ Թումանյան, Նաիրա Մովսիսյան, Շախմատ 3-րդ դասարանի դասագիրք, Զանգակ, Երևան 2022